RT ลุ้นครึ่งปีหลัง “พลิกกำไร” เร่งส่งมอบงานเก่า-เซ็นรับงานใหม่
RT เผยผลประกอบการไตรมาส 1 รายได้รวมเพิ่มขึ้น 76% จากการส่งมอบงานต่อเนื่องและบริหารงานก่อสร้างดีขึ้น ส่วนทิศทางธุรกิจไตรมาส 2/66 เร่งส่งมอบงานเก่าสะท้อนต้นทุนเดิม พร้อมเข้ารับงานใหม่ 2 โครงการ ดันผลงานครึ่งปีหลังพลิกกลับมามีกำไร
RT เผยผลประกอบการไตรมาส 1 รายได้รวมเพิ่มขึ้น 76% จากการส่งมอบงานต่อเนื่องและบริหารงานก่อสร้างดีขึ้น ส่วนทิศทางธุรกิจไตรมาส 2/66 เร่งส่งมอบงานเก่าสะท้อนต้นทุนเดิม พร้อมเข้ารับงานใหม่ 2 โครงการ ดันผลงานครึ่งปีหลังพลิกกลับมามีกำไร
15 พ.ค. 2566

นายชวลิต ถนอมถิ่น ประธานเจ้าหน้าที่บริหาร บริษัท ไร้ท์ทันเน็ลลิ่ง จำกัด (มหาชน) หรือ RT เปิดเผยถึงผลประกอบการไตรมาส 1/2566 บริษัทมีรายได้รวม 627.34 ล้านบาท เพิ่มขึ้นจากไตรมาสก่อนที่มีรายได้รวม 357 ล้านบาท จำนวน 270.34 ล้านบาท หรือ เพิ่มขึ้น 75.73% และมีขาดทุนสุทธิ 38.19 ล้านบาท ลดลงจากไตรมาสก่อนที่ขาดทุนสุทธิ 242 ล้านบาท จำนวน 203.81 ล้านบาท หรือลดลง 84.22%
ทั้งนี้ บริษัทมีรายได้รวมเพิ่มขึ้นจากช่วงเดียวกันปีก่อน ที่มีรายได้รวม 503.69 ล้านบาท จำนวน 123.65  ล้านบาท และ มีขาดทุนสุทธิเพิ่มขึ้นจากปีก่อนที่ขาดทุนสุทธิ 25.32 ล้านบาท จำนวน 12.87 ล้านบาท
โดยสาเหตุที่ผลประกอบการปรับตัวดีขึ้น เมื่อเทียบกับช่วงไตรมาส 4/2565 เนื่องจากการส่งมอบงานเก่าที่สะท้อนราคาต้นทุนเดิม ประกอบกับการบริหารต้นทุนก่อสร้างที่ดีขึ้น และการวางกลยุทธ์จัดซื้อวัสดุก่อสร้าง อีกทั้ง ปัจจัยด้านราคาวัสดุก่อสร้างที่ปรับตัวลดลงจากวิกฤติที่ส่งผลกระทบเริ่มมีความคลี่คลาย รวมถึงการดำเนินงานก่อสร้างได้ตามปกติ
สำหรับทิศทางธุรกิจในช่วงไตรมาส 2/2566 บริษัทมีแนวโน้มที่ดีขึ้นจากการเร่งดำเนินงานได้ตามแผนงาน และ ทยอยรับรู้รายได้จากการส่งมอบงานอย่างต่อเนื่อง เพื่อลดสัดส่วนการรับรู้รายได้จากงานก่อสร้างราคาต้นทุนเดิม ซึ่งปัจจุบันบริษัทมีสัดส่วนงานดังกล่าวคงเหลืออยู่ที่ระดับ 3% ของยอดรับรู้รายได้จากงานในมือ (Backlog) ไตรมาส 1/2565 อีกทั้งมีการเข้ารับงานโครงการก่อสร้างภาครัฐ ฯ ใหม่จำนวน 2 โครงการ โดยบริษัทเชื่อว่าจากกลยุทธ์การดำเนินงานดังกล่าว จะส่งผลให้ผลประกอบการมีแนวโน้มที่ดีขึ้น และพลิกกลับมามีกำไรได้ในช่วงครึ่งปีหลัง 2566 เป็นต้นไป